කොරෝනා වෛරස වසංගතය ශ්‍රී ලංකාව ආක්‍රමණය කිරීමෙන් අනතුරුව 2020 මාර්තු මාසයෙන් පසු මෙරටට පැමිණි වැඩිම සංචාරකයින් සංඛ්‍යාව පසුගිය සැප්තැම්බර් මාසයේදී වාර්තාවී තිබෙනවා.සැප්තැම්බර් මාසය තුළ මෙරටට පැමිණි සංචාරකයින් සංඛ්‍යාව 13547ක්.මේ අතුරින් වැඩිම පිරිසක් පැමිණ ඇත්තේ අසල්වැසි ඉන්දියාවෙන්.ඉන්දියාවෙන් සැප්තැම්බර් මාසය තුළ ශ්‍රී ලංකාවට පැමිණි සංචාරකයින් සංඛ්‍යාව 8,251ක්.මීට අමතරව ජර්මානු සංචාරකයන් 466ක් මෙරට සංචාරය කර ඇති අතර එක්සත් ජනපදයෙන් මෙරටට පැමිණ ඇති සංචාරකයින් සංඛ්‍යාව 309ක්.සැප්තැම්බර් මාසය තුලදී ලොව රටවල් 19ක සංචාරකයින් මෙරට සංචාරය කර තිබෙනවා.කොරෝනා වසංගතය මෙරට ආක්‍රමණය කිරීමත් සමග 2020 අප්‍රේල් මාසයේදී රට සහමුලින් වසා දැමුණු අතර එතැන් පටන් නොවැම්බර් මාසය දක්වා මාස අටක කාලයක් තුළ කිසිදු සංචාරකයෙක් මෙරටට පැමිණ නැහැ.මේ වසරේ ජනවාරි මාසයේ සිට සංචාරකයින් යම් ප්‍රමාණයක් මෙරටට පැමිණියද වැඩිම සංචාරකයින් සංඛ්‍යාව වාර්තා වන්නේ සැප්තැම්බර් මාසය තුළයි.එමෙන්ම පසුගිය අගෝස්තු මාසයේ ද මෙරටට සංචාරකයින් 5040ක් පැමිණ තිබෙනවා.මේ දක්වා මේ වසර තුළ පැමිණ ඇති මුළු සංචාරකයින් සංඛ්‍යාව 37924ක්.2020 වසරේ පළමු මාස තුන ඇතුළත පමණක් මෙරටට සංචාරකයින් 507,311ක් පැමිණ ඇති බවයි සංචාරක මණ්ඩල සංඛ්‍යා ලේඛන සටහන් කරන්නේ.